អាជ្ញាធរ​បារម្ភ​ពី​ការបាត់​សម្រស់​ទីក្រុង​ដោយ​សារ​អ្នក​ចម្រៀង​ពិការ
អ្នកស្រី ​ច័ន្ទ បរមី ​ដែល​ពិការ​ភ្នែក​ទាំងពីរ​បាន​ប្រាប់​ VOA​ ថា ​សូម្បី​បុគ្គលិក​រដ្ឋាភិបាល​ក៏​បាន​ប្រាក់ខែ​មិន​គ្រប់​ចាយ​ផង។ ​ដូចនេះ​អ្នកស្រី​មិន​មាន​ជំនឿ​ថា ​ការ​ឧបត្ថម្ភ​របស់​មន្ត្រី​មូលដ្ឋាន​អាច​គ្រប់គ្រាន់​សម្រាប់​ជនពិការ​ទេ។
ភ្នំពេញ — ក្រុមជនពិការដែលច្រៀងនៅតាមស្តុបនានានៅរាជធានីភ្នំពេញបាននិយាយថា ពួកគេព្រួយបារម្ភជាខ្លាំងដោយបានឮព័ត៌មានថា លោកប៉ា សុជាតិវង្ស អភិបាលរាជធានីភ្នំពេញចង់ឲ្យក្រុមជនពិការឈប់ប្រគុំតន្រ្តីរៃអង្គាសប្រាក់នៅតាមភ្លើងស្តុបនិងតាមទីសាធារណៈដោយលើកហេតុផលថា វាប៉ះពាល់សណ្តាប់ធ្នាប់សាធារណៈ។ ជាជំនួសវិញ កាលពីសប្តាហ៍កន្លងទៅ  លោកអភិបាលបានណែនាំឲ្យមន្ត្រីរាជធានីភ្នំពេញ រួមជាមួយមន្ត្រីមន្ទីរសង្គមកិច្ច អតីតយុទ្ធជន និងយុវនីតិសម្បទារាជធានីភ្នំពេញ ត្រូវចុះទៅដល់កន្លែងស្នាក់នៅរបស់ជនពិការ ដើម្បីពិនិត្យឲ្យបានច្បាស់ថា តើជនពិការទាំងនោះខ្វះខាតអ្វីខ្លះ ដើម្បីឲ្យសាលារាជធានីភ្នំពេញ បានដោះស្រាយជូនពួកគាត់។ មុនចាប់ផ្តើមច្រៀងនៅចិញ្ចើមផ្លូវភ្លើងស្តុបផ្សារដីហុយ អ្នកស្រីច័ន្ទ បរមី ដែលពិការភ្នែកទាំងពីរបានប្រាប់ VOA ថា ក្រុមជនពិការបានទទួលព័ត៌មាននេះ ហើយមានក្តីបារម្ភជាខ្លាំង។ អ្នកស្រីស្វាគមន៍ ដែលលោកអភិបាលបញ្ជាឲ្យមន្ត្រីមូលដ្ឋានសិក្សាអំពីការខ្វះខាតរបស់ជនពិការ តែអ្នកស្រីមានប្រសាសន៍ថា ក្រុមជនពិការដែលច្រៀងតាមចិញ្ចើមថ្នល់នេះ មិនចង់រស់ជាបន្ទុកដល់រដ្ឋាភិបាល និងមិនចង់ធ្វើជាអ្នកសុំទានទេ ហេតុនេះហើយបានជាពួកគាត់នាំគ្នាខំរកចំណូលដោយយកមុខរបរនេះ។ លោកស្រីបន្ថែមថា៖«ត្រូវបង្រៀនមនុស្សឲ្យចេះរកត្រី។ បើឲ្យត្រីញ៉ាំម្តងៗហ្នឹង!។ ចុះពេលអស់ត្រីទៅ មនុស្សហ្នឹងអត់ចេះរកអ្វី។ គេងចាំតែគេឲ្យហ្នឹង ថ្មើណាទៅ។ ឧទាហរណ៍ មួយខែគាត់ឲ្យយើងប៉ុណ្ណឹង ចុះខែក្រោយទៀតដោះស្រាយអត់ទាន់ អញ្ចេះអញ្ចុះ ចុះខ្ញុំបានអ្វីញ៉ាំ? កូនខ្ញុំបានអ្វីញ៉ាំ?»។ អ្នកស្រីបន្ថែមថា សូម្បីបុគ្គលិករដ្ឋាភិបាលក៏បានប្រាក់ខែមិនគ្រប់ចាយផង។ ដូចនេះអ្នកស្រីមិនមានជំនឿថា ការឧបត្ថម្ភរបស់មន្ត្រីមូលដ្ឋានអាចគ្រប់គ្រាន់សម្រាប់ជនពិការទេ។ «ប៉ូលិសញ៉ាំប្រាក់ខែរបស់រដ្ឋ ហើយក៏រត់ម៉ូតូឌុប។ ហ្នឹងគាត់ភ្នែកភ្លឺរត់ម៉ូតូឌុប។ ចុះខ្ញុំ ទៅរត់អ្វីនឹងគេបាន? គ្រាន់តែច្រៀងប៉ុណ្ណឹងគាត់បិទទៀត ខ្ញុំមិនដឹងដោះស្រាយយ៉ាងម៉េចទេ? ធ្វើម៉េច? ឲ្យទៅណា?»។ ក្រុមជនពិការនិយាយថា អ្វីដែលប៉ះពាល់ដល់សណ្តាប់ធ្នាប់សាធារណៈ សន្តិសុខ និងធ្វើឲ្យខូចមុខមាត់រាជធានីភ្នំពេញនោះគឺចោរឆក់ ដែលមានការកើនឡើង។ លោកព្រំ ចាន់ថន ដែលនៅក្នុងក្រុមជាមួយអ្នកស្រីបរមីដែរនោះបានបន្ថែមថា៖ «សូមឲ្យរាជរដ្ឋាភិបាលជួយរៀបចំអំពើចោរកម្មអី្វមុនចុះ! ទាំងអស់តែម្តងទៅបាទ»។ លោកឡុង ឌីម៉ង់ អ្នកនាំពាក្យសាលារាជធានីភ្នំពេញនិយាយថា លោកអភិបាលរាជធានីភ្នំពេញនឹងពិភាក្សាជាមួយក្រុមប្រឹក្សាជាតិជនពិការនៅថ្ងៃសុក្រសប្តាហ៍នេះ ដើម្បីចាត់វិធានការជួយដោះស្រាយកង្វះខាតរបស់ជនពិការ។ លោកនិយាយថា ជនពិការច្រៀងតាមទីសាធារណៈនេះអាចជាការអូសទាញដោយអង្គការនានាដែលធ្វើឲ្យប៉ះពាល់កិត្តិយសជនពិការ និងសណ្តាប់ធ្នាប់សាធារណៈ។ «សាលាក្រុងនឹងជួបពិភាក្សាការងារ... ឯកឧត្តមអភិបាលនឹងពិភាក្សាការងារជាមួយក្រុមប្រឹក្សាជាតិជនពិការដើម្បីរកវិធានការដោះស្រាយបញ្ហាហ្នឹង ឲ្យគាត់រកថវិកានិងការឧបត្ថម្ភនានា តាមវិធីផ្សេងៗដែលថ្លៃថ្នូរជាងហ្នឹងបាទ»។ អ្នកនាំពាក្យសាលារាជធានីភ្នំពេញ និយាយថា ការប្រគុំតន្រី្តរបស់ជនពិការរំខានអ្នកធ្វើដំណើរនិងអ្នកនៅក្បែរនោះ។ តែជនពិការនិយាយថា ចម្រៀងនិងភ្លេងរបស់គេប្រាកដជាពិរោះជាងសំឡេងចរាចរណ៍។ ហើយពួកគេព្យាយាមប្រគុំតន្ត្រីរបស់ខ្លួនឆ្ងាយពីកន្លែងដែលអាចរំខានការរកស៊ីរបស់គេ។ ក្រុមជនពិការនិយាយថា តាមបទពិសោធន៍ គ្មានកន្លែងណាសក្តិសមជាងនៅតាមចិញ្ចើមថ្នល់នេះទេ ព្រោះមានអ្នកធ្វើដំណើរច្រើន និងផ្សេងៗគ្នា។ ក្រុមជនពិការនិយាយថា កន្លងមក ពួកគាត់ប្រគុំនៅតាមកន្លែងផ្សេងៗដែលមានសប្បុរសជនដដែលៗ ហើយមិនយូរប៉ុន្មានក៏ការរៃអង្គាសប្រាក់មានការធ្លាក់ចុះ។ លោកប៉ា សុជាតិវង្ស បានលើកវិធានការនេះក្នុងកិច្ចប្រជុំគណៈបញ្ជាការឯកភាពរាជធានីភ្នំពេញ  កាលពីព្រឹកថ្ងៃទី០៤ ខែកុម្ភៈ ដោយមានការចូលរួមពីលោកជួន សុវណ្ណ ស្នងការនគរបាល រាជធានីភ្នំពេញ លោករ័ត្ន ស្រ៊ាង មេបញ្ជាការកងរាជអាវុធហត្ថរាជធានីភ្នំពេញ ព្រមទាំងអភិបាលខណ្ឌទាំង១២ផងដែរ។ សាលារាជធានីភ្នំពេញមិនទាន់បានហាមប្រាមជនពិការមិនឲ្យប្រគុំតន្ត្រីនេះទេ នៅពេលសាលាក្រុងភ្នំពេញកំពុងរកដំណោះស្រាយ៕